અને એ પણ ખરું કે જેટલી સહેલાઈથી રધુવીર અન્યની મજાક કરી શકે છે એટલી આસાનીથી પોતાના પરનું ટીખળ ખમી શકતા નથી. નિર્ભેળ મજાક માટેનું તેમનું વ્યક્તિત્વ છે જ નહિ. પોતાના પરની રમૂજથી તે જલદી છંછેડાઈ જાય છે. દ્રારકામાં લાભશંકર સાથે જે હાથાપાઈ થઈ ગયેલી તેનીય શરૂઆત તો મજાકથી જ થયેલી. ઉમાશંકર કુલપતિની ચૂંટણી લડ્યા ત્યારે રઘુવીરે તેમના માટે કામ કરેલું એ વાત આગળ કરીને લાભશંકરે મશ્કરી શરૂ કરેલી, ઉમાશંકરના વિજયોલ્લાસમાં ઊછળેલા ગુલાલના ડાઘ હજુય તમારા બુશટ પરથી ગયા નથી. એવું કહીને તેમનું બુશટ લાભશંકરે ખેંચ્યું ને તેમણે ચિડાઈ જઈને લાભશંકરને મુક્કો લગાવી દીધો.